 

**בבית הדין הצבאי המחוזי**

**במחוז שיפוטי מרכז**

**בפני סגנית הנשיא: סא"ל מיכל אמברם שחר**

בעניין: התובע הצבאי (ע"י ב"כ, סגן בר פרץ)

נגד

הנאשם:X/XXX סמל נ' ב' (ע"י ב"כ, סרן דביר אופיר)

הכרעת - דין

על פי הודאתו מורשע הנאשם בעבירה של החזקת סם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג – 1973 ובעבירה של סירוב להיבדק לשם גילוי שימוש בסמים מסוכנים, לפי סעיפים 127א ו-250א לחוק השיפוט הצבאי, התשט"ו – 1955. כל זאת, בהתאם לכתב האישום ולפרטים הנוספים.

**ניתנה היום, כ"ז באדר התשפ"ג, 20.03.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_**

סגנית הנשיא

גזר - דין

הנאשם הורשע על פי הודאתו בעבירה של החזקת סם מסוכן, בגין החזקת סם מסוג קוקאין במשקל 0.252 גרם בחדר בית מלון בעיר אילת. עוד הורשע בסירוב למסור דגימת שתן בחקירת מצ"ח ביום 06.03.2023, אף לאחר שהוצא צו קש"ב שחייב אותו בכך.

חקירת הנאשם נפתחה בעקבות דיווח גורמי משטרת ישראל שלפיו התעורר חשד לשימוש והחזקת סמים על ידי הנאשם במהלך השירות הצבאי. במהלך חקירתו שוחח הנאשם, כעולה מן הפרטים הנוספים בתיק, עם שלושה אנשים שונים, חרף האיסור שחל עליו לעשות זאת והציג מצג כי משוחח עם סנגורו. בגין תיק חקירה זה שוהה הנאשם במעצר ממשי מיום 04.03.2023.

הסדר הטיעון שהציגו הצדדים גילם איזון בין טיב העבירה וחומרתה לבין שורת שיקולים, ובכללם: ויתור ההגנה על טענות ראייתיות משמעותיות ביחס לזיקה שבין הנאשם לסם שנתפס וכן טענות משפטיות שנוגעות לאכיפה בררנית. ניתן משקל להודאת הנאשם בהזדמנות הראשונה ממש ולנסיבותיו האישיות והמשפחתיות.

מצאתי לכבד את הסכמת הצדדים לעניין העונש, הצופה פני עתיד, ולאמץ את הסדר הטיעון שהוצג.

על הנאשם נגזרים, אפוא, העונשים הבאים:

1. **חמישים (50) ימי מאסר לריצוי בפועל, שיימנו החל ביום מעצרו.**
2. **עונש מאסר מותנה בן שישים (60) ימים למשך שלוש (3) שנים, שלא יעבור עבירה לפי פקודת הסמים המסוכנים [נוסח חדש], התשל"ג-1973.**
3. **עונש מאסר מותנה בן שישים (60) ימים למשך שנתיים (2), לבל יעבור עבירה לפי סעיף 127א+250א לחוק השיפוט הצבאי, התשט"ו-1955 או עבירה של אי קיום הוראות לפי סעיף 133 לחוק השיפוט הצבאי, אם יעבור עבירה לפי פקודת מטכ"ל 33.0220, למעט בגין שתיית משקה משכר.**
4. **שלושה (3) חודשי פסילה מלקבל ומלהחזיק רישיונות נהיגה צבאיים ואזרחיים החל מיום סיום ריצוי עונש המאסר. במועד זה יפקיד הנאשם את כלל רישיונותיו בסמכות רישוי צה"ל. הובהר והוסבר לנאשם כי הוא יהיה פסול מקבלת או החזקת רישיונות מיום סיום ריצוי עונש המאסר, ואולם מניין הפסילה יחל להימנות רק ממועד הפקדת הרישיונות בפועל.**
5. **הורדה לדרגת טוראי.**
6. **זכות ערעור כחוק.**
7. **ניתן היום, כ"ז באדר התשפ"ג, 20.03.2023, והודע בפומבי ובמעמד הצדדים.**

**\_\_\_\_\_\_\_\_\_\_\_**

סגנית הנשיא

**נערך על ידי: א.ג**

**בתאריך: 29.03.2023**

**חתימת המגיה: סגן שיר בן-ארמון**